Document ID: 31996D0608

Odločba Komisije
z dne 11. oktobra 1996
o posebnih pogojih za uvoz ribiških proizvodov in proizvodov iz ribogojstva s poreklom iz Malezije
(Besedilo velja za EGP)
(96/608/ES)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/493/EGS z dne 22. julija 1991 o zdravstvenih pogojih za proizvodnjo in dajanje na trg ribiških proizvodov [1], kakor je bila nazadnje spremenjena z Direktivo 95/71/ES [2], in zlasti člena 11 Direktive,
ker je skupina strokovnjakov Komisije opravila inšpekcijski obisk v Maleziji, da bi preverila pogoje, pod katerimi potekajo proizvodnja, skladiščenje in pošiljanje ribiških proizvodov v Skupnost;
ker se lahko določbe malezijske zakonodaje o zdravstvenem inšpekcijskem nadzoru in spremljanju ribiških proizvodov štejejo za enakovredne določbam iz Direktive 91/493/EGS;
ker je "Ministrstvo za zdravstvo - oddelek za nadzor kakovosti prehrane" v Maleziji sposobno učinkovito preverjati uporabo veljavnih zakonov;
ker mora postopek za pridobitev zdravstvenega spričevala iz člena 11(4)(a) Direktive 91/493/EGS zajemati tudi opredelitev vzorca spričevala, minimalne zahteve glede jezika(ov), v katerem(ih) mora biti napisano, in položaj osebe, ki je pooblaščena, da ga podpiše;
ker se mora v skladu s členom 11(4)(b) Direktive 91/493/EGS na pakiranja ribiških proizvodov namestiti oznaka, ki navaja ime tretje države in številko odobritve obrata izvora;
ker se mora v skladu s členom 11(4)(c) Direktive 91/493/EGS sestaviti seznam odobrenih obratov; ker mora biti navedeni seznam sestavljen na podlagi sporočila, ki ga Komisiji predloži Ministrstvo za zdravstvo; ker mora torej Ministrstvo za zdravstvo zagotoviti izpolnjevanje določb, predpisanih v ta namen s členom 11(4) Direktive 91/493/EGS;
ker je Ministrstvo za zdravstvo uradno zagotovilo izpolnjevanje pravil iz poglavja V Priloge k Direktivi 91/493/EGS in izpolnjevanje zahtev, enakovrednih tistim, ki so predpisane z navedeno direktivo, za odobritev obratov;
ker so ukrepi, predvideni s to odločbo, v skladu z mnenjem Stalnega veterinarskega odbora,
SPREJELA NASLEDNJO ODLOČBO:
Člen 1
"Ministrstvo za zdravstvo - oddelek za nadzor kakovosti prehrane" je priznan kot pristojni organ v Maleziji za preverjanje in izdajanje spričeval o skladnosti ribiških proizvodov z zahtevami Direktive 91/493/EGS.
Člen 2
Ribiški proizvodi in proizvodi iz ribogojstva s poreklom iz Malezije morajo izpolnjevati naslednje pogoje:
1. vsaki pošiljki mora biti priloženo oštevilčeno zdravstveno spričevalo, ki je pravilno izpolnjeno, podpisano, ima datum in obsega en sam list, skladno z vzorcem iz Priloge A k tej odločbi;
2. proizvodi morajo prihajati iz odobrenih obratov, navedenih v Prilogi B k tej odločbi;
3. razen v primeru zamrznjenih ribiških proizvodov, ki so v nepakiranem stanju in namenjeni za proizvodnjo konzervirane hrane, morajo imeti vsa pakiranja navedeno besedo "Malezija" in številko odobritve obrata izvora z neizbrisnimi črkami.
Člen 3
1. Spričevalo iz točke 1 člena 2 mora biti napisano v vsaj enem uradnem jeziku države članice, kjer se izvajajo preverjanja.
2. Na spričevalu morajo biti navedeni ime, položaj in podpis predstavnika "Ministrstva za zdravstvo - oddelka za nadzor kakovosti prehrane" ter uradni žig slednjega v barvi, ki se razlikuje od barve drugih navedb na spričevalu.
Člen 4
Ta odločba se uporablja od 1. novembra 1996.
Člen 5
Ta odločba je naslovljena na države članice.
V Bruslju, 11. oktobra 1996

Labels: 3
18
6